“สำนักนายกฯ” ประสาน “สธ.” ทบทวน “ห้ามขายเหล้าออนไลน์” กระทบผู้ค้ารายย่อย เจอวิกฤต “โควิด”
"สำนักนายกฯ" ประสาน "สธ." ทบทวน "ห้ามขายเหล้าออนไลน์" กระทบผู้ค้ารายย่อย เจอวิกฤต "โควิด"
"สำนักนายกฯ" ประสาน "สธ." ทบทวน "ห้ามขายเหล้าออนไลน์" กระทบผู้ค้ารายย่อย เจอวิกฤต "โควิด"
13 ก.ค. 2563

ผู้สื่อข่าวรายงานว่า วันนี้ (13 ก.ค.63) เฟซบุ๊ก “Surathai” ซึ่งเป็นเพจของเครือข่ายผู้ผลิตและจำหน่ายเครื่องดื่มแอลกอฮอล์ที่เป็นผลิตภัณฑ์ระดับชุมชนท้องถิ่น ได้เผยแพร่หนังสือจากสำนักงานปลัดสำนักนายกรัฐมนตรี ทำเนียบรัฐบาล ลงวันที่ 3 ก.ค. 2563
เรื่อง ขอให้พิจารณาทบทวนการให้ความเห็นชอบ (ร่าง) ประกาศสำนักนายกรัฐมนตรี เรื่อง ห้ามขายเครื่องดื่มแอลกอฮอล์โดยวิธีการหรือในลักษณะการขายทางอิเล็กทรอนิกส์ อ้างถึง หนังสือสมาพันธ์ผู้ประกอบการผลิตและจำหน่ายสุราแห่งประเทศไทย ลงวันที่ 1 ก.ค.63
โดยระบุว่า ตามหนังสือที่อ้างถึงท่านกับพวก ได้เดินทางไปยื่นหนังสือกราบเรียนนายกรัฐมนตรี ณ จุดบริการประชาชน 1111 ศูนย์รับเรื่องราวร้องทุกข์ของรัฐบาล สำนักงานปลัดสำนักนายกรัฐมนตรี ขอให้พิจารณาทบทวนการให้ความเห็นชอบ (ร่าง) ประกาศสำนักนายกรัฐมนตรี เรื่อง ห้ามขายเครื่องดื่มแอลกอฮอล์โดยวิธีการหรือในลักษณะการขายทางอิเล็กทรอนิกส์
เนื่องจากท่านแจ้งว่า หาก (ร่าง) ประกาศสำนักนายกรัฐมนตรีดังกล่าว ผ่านการพิจารณาให้ความเห็นชอบจากคณะกรรมการนโยบายเครื่องดื่มแอลกอฮอล์แห่งชาติแล้ว เกรงว่าจะส่งผลกระทบต่อการจำหน่ายสุราของผู้ประกอบการรายย่อย และเป็นการเอื้อผลประโยชน์ให้แก่ผู้ประกอบการรายใหญ่
ประกอบกับปัจจุบันมีการแพร่ระบาดของโรคติดเชื้อไวรัสโคโรนา 2019 (โควิด-19) ทำให้ผู้บริโภคส่วนใหญ่สั่งซื้อสินค้าผ่านช่องทางออนไลน์ หากประกาศสำนักนายกรัฐมนตรีดังกล่าวมีผลใช้บังคับ อาจทำให้ผู้ประกอบการรายย่อยมีรายได้ลดลง ความละเอียดแจ้งแล้ว นั้น
สำนักงานปลัดสำนักนายกรัฐมนตรีได้ประสานส่งเรื่องให้กระทรวงสาธารณสุข (สธ.) ในฐานะฝ่ายเลขานุการคณะกรรมการนโยบายเครื่องดื่มแอลกอฮอล์แห่งชาติ ซึ่งมีหน้าที่รับผิดชอบกรณีที่ท่านได้มีหนังสือกราบเรียนนายกรัฐมนตรีดังกล่าว เพื่อรับทราบเป็นข้อมูลประกอบการพิจารณาแล้ว
ทั้งนี้ ลงนามโดย นายพันศักดิ์ เจริญ นักวิเคราะห์นโยบายและแผนชำนาญการพิเศษ รักษาราชการแทนผู้อำนวยการศูนย์บริการประชาชน ปฏิบัติราชการแทนปลัดสำนักนายกรัฐมนตรี
